Blanár, Juraj, minister zahraničných vecí a európskych záležitostí SR (2024-01-11):
Ďakujem, pani poslankyňa, za otázku, ktorá je totožná s otázkou 28, 30, 39, 48, 60, 89 a 97 pre úplnosť. Vážená pani poslankyňa, v prvom rade mi dovoľte uviesť veci do kontextu. Prieskum Eurobarometer, ktorý bol publikovaný v decembri minulého roka, síce priniesol údaj, ktorý spomínate, zároveň ale ide o viac ako desaťpercentný nárast oproti rovnakému prieskumu zo začiatku roka 2023, keď Únii dôverovalo len 37 obyvateľov, 37 percent obyvateľov Slovenska. Veľmi podobné čísla, približne polovica opýtaných dôveruje EÚ aj v Maďarsku, Poľsku či Rakúsku. V Českej republike to bolo dokonca len 38 percent. Dôvodom môže byť niekoľko argumentov, no vo veľkej miere sa na tom zrejme podieľa pomerne nízka informovanosť občanov o tom, ako EÚ vlastne funguje. Aj preto sme na ministerstve zahraničných vecí a európskych záležitostí pripravili koncept väčšieho zviditeľnenia Únie ako príspevok tohoročnému výročiu 20. výročia vstupu Slovenska do Európskej únie, ktoré bude jedným z kľúčových prvkov strategickej komunikácie rezortu na rok 2024. Z nášho verejného priestoru ako keby sa vytratilo zdôrazňovanie konkrétnych prínosov nášho členstva v Európskej únii – možnosť voľne cestovať, pracovať, zrušenie roamingu, možnosti štúdia na zahraničných vysokých školách za rovnakých podmienok, ako v majú v krajinách študenti, platba spoločnou menou, pozitívny vplyv na zamestnanosť a životnú úroveň, kvalita potravín aj produktov, aj keď sme museli poukázať veľakrát na dvojakú kvalitu potravín, s čím sa ešte pasujeme, ochrana osobných údajov a tak ďalej. Slovenská republika má už 20 rokov príležitosť spolurozhodovať o veciach, ktoré sa nás bytostne dotýkajú. Možnosť ovplyvňovať politiku EÚ, brániť naše slovenské záujmy a to všetko chceme robiť aj do budúcnosti a možno ešte jeden dôvetok, prečo aj klesá nedôvera povedzme k Európskej únii v niektorých krajinách. Môže to byť práve aj oblasť nezvládnutej nelegálnej migrácie, pretože ak vidia, že jednoducho táto oblasť nie je zvládnutá, budú musieť byť obnovené kontroly na hraniciach, tak to veľmi neprispieva k tomu, že by dôverovali Európskej únii, ale treba zdôrazniť, že je potrebné rozlišovať medzi Európskou úniou a súčasným vedením Európskej únie. A to sú dve rozličné veci. Ja sa domnievam, že súčasné vedenie Európskej únie v mnohých oblastiach nedokázalo dostatočne reagovať na mnohé výzvy, ktoré Európska únia mala, a preto tento negatívny dopad môže byť. Pevne verím, že budúce voľby do Europarlamentu a vykrajovanie novej Eurokomisie budú významným mementom pre všetkých tých, ktorí budú sa uchádzať o tieto pozície, že ak by chceli pokračovať v tejto politike, ktorá nebola zvládnutá, to by som mohol hovoriť veľa príkladov nezvládnutá politika v rámci covidu a tak ďalej, tak že si to zoberú k srdcu a že budú sa vracať k tým koreňom Európskej únie a tá je a tie korene sú v prvom rade mierové. A v druhom rade vzájomná rešpektujúca partnerská spolupráca v oblastiach, ktoré sme zverili do Bruselu a rešpektovanie suverénnych kompetencií, ktoré jednotlivé krajiny stále majú a mali by mať vrátane práva veta pri hlasovaniach pri niektorých závažných otázkach. Ďakujem, pán predsedajúci, skončil som. (Potlesk.)